**Oscar Alsenfelt** (s. 24. kesäkuuta 1987 Malmö, Ruotsi) on ruotsalainen jääkiekkomaalivahti. Elite Prospects -sivuston Ulf Anderssonin mukaan hän on ketterä maalivahti, joka torjuu "akrobaattisella" tyylillä. Andersson mainitsee Alsenfeltin myös teknisesti taitavaksi maalivahdiksi, joka heittäytyy herkästi, ja on mentaalisesti vahva.

Ura
---

### Seuraura

Alsenfelt on IK Panternin kasvatti. Hän siirtyi juniorina sittemmin Malmö Redhawksiin. Alsenfelt siirtyi 19-vuotiaana Tanskan toiseksi korkeimmalle sarjatasolle maan I-divisioonan Ama'r Jetsiin. Hän pelasi joukkueessa ensimmäiset miesten pelinsä. Kaudeksi 2007–2008 Alsenfelt palasi kasvattajaseuraansa IK Panterniin pelaamaan Ruotsin kolmanneksi korkeinta sarjatasoa I-divisioonaa. Hän kantoi suurimman osan joukkueen torjuntavastuusta ja pelasi 26 runkosarjaottelua. Kesken kolmannen Pantern-kautensa 2009–2010, lokakuussa 2009 Alsenfelt siirtyi loppukauden sopimuksella sarjatasoa ylemmäs Växjö Lakersiin. Hänet hankittiin siviilikiireiden vuoksi joukkueen jättäneen Martin Spångbergin tilalle. Alsenfeldt jakoi tasaisesti Lakersin torjuntavastuun Viktor Fasthin kanssa molempien pelattua runkosarjassa 23 ottelua. Joukkue eteni Kvalserieniin, jossa vastuunjako jatkui tasaisena Alsenfeltin pelattua neljä ottelua. Lakers jäi lopulta ilman sarjanousua. Tammikuussa 2010 hän teki joukkueen kanssa kaksivuotisen jatkosopimuksen.

Kaudella 2010–2011 Alsenfelt nousi Växjö Lakersin selkeäksi ykkösmaalivahdiksi. Hän pelasi 31 runkosarjaottelua torjuen kuusi nollapeliä, mikä oli Rögle BK:n Jonas Franssonin ja Malmö Redhawksin Markus Svenssonin ohella eniten kauden aikana Allsvenskanissa. Alsenfelt vei kuitenkin varsinaisen kärkisijan kolmikon vähiten otteluita pelanneena maalivahtina. Hän torjui Lakersin kauden päätteeksi Elitserien-nousuun. Alsenfelt jäi kaudella 2011–2012 kuitenkin joukkueen selkeäksi kakkosmaalivahdiksi kokeneelle maalivahtihankinnalle Martin Gerberille ja hän pelasi runkosarjassa 17 ottelua torjuen yhden nollapelin. Alsenfelt onnistui kuitenkin käyttämään vähemmätkin mahdollisuutensa varsin hyvin, mikä näkyi mm. tilastoissa päästettyjen maalien keskiarvona 2.26 ja torjuntaprosenttina 92,7 %.

Alsenfelt siirtyi kaudeksi 2012–2013 kaksivuotisella sopimuksella MODO Hockeyn paitaan. Joukkueen maalivahtivalmentajana toimi hänelle Växjö Lakersista tuttu Maciej Szwoch. Alsenfelt kuitenkin haparoi MODO:ssa ja hänen torjuntaprosenttinsa oli kahdeksan ottelun jälkeen heikko 86,8 %. Joulukuussa 2012 seura lainasi Alsenfeltin aluksi viikon mittaisella sopimuksella Allsvenskan-joukkue Leksands IF:ään. Leksandin urheilutoimenjohtaja Tommy Salon mukaan hänet hankittiin tuomaan kilpailua joukkueen maalivahtiosastolle ja Alsenfeltin aisapari Erik Hansesille. Joukkueen kolmas maalivahti Jens Holmström siirtyi puolestaan I-divisioonaan. Tammikuussa 2013 Alsenfeltin lainasopimusta jatkettiin kauden loppuun. Hän jakoi kevätkaudella varsin tasaisesti Leksandin torjuntavastuun Hansesin kanssa. Alsenfelt onnistui torjumaan Kvalserienissä myös yhden nollapelin vieraissa Rögle BK:ta vastaan. Leksand nousi kauden päätteeksi SHL:ään (ent. Elitserien). Huhtikuussa 2013 hän teki joukkueen kanssa vuoden mittaisen jatkosopimuksen.

Kausi 2013–2014 oli Alsenfeltille ensimmäinen Ruotsin pääsarjatasolla joukkueensa selkeänä ykkösmaalivahtina ja hän pelasi 46 runkosarja- ja kolme playoff-ottelua torjuen neljä nollapeliä. Marraskuussa 2013 Alsenfelt teki Leksandin kanssa kaksivuotisen jatkosopimuksen. Kauden 2014–2015 päätteeksi joukkue putosi Allsvenskaniin. Alsenfelt ei jatkanut Leksandissa enää toista jatkosopimuskauttaan, vaan siirtyi kaudeksi 2015–2016 puolestaan kaksivuotisella sopimuksella SHL:n nousijajoukkue Malmö Redhawksin maalinsuulle. Alsenfelt oli kuitenkin pitkään sivussa leikkaushoitoa vaatineen lonkkavamman vuoksi ja hän pelasi vain seitsemän ottelua. Alsenfelt palasi kaukaloihin vasta kesken seuraavan kauden 2016–2017, marraskuussa 2016.

### Maajoukkueura

Alsenfelt on pelannut Ruotsin A-maajoukkueessa kolme ottelua. Hän teki A-maajoukkuedebyyttinsä Euro Hockey Challengessa 16. huhtikuuta 2014 Ängelholmissa Tanskaa vastaan. Alsenfelt torjui Ruotsin 5–2-voittoon päättyneessä ottelussa 22 kertaa.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2006–2007 | Ama'r Jets | Tanska I | 24 |  |  |  |  |  |  |  | 92,3 | – | – | – | – | – | – | – | – |
| 2007–2008 | IK Pantern | Ruotsi I | 26 |  |  |  |  |  |  | 2.68 | 90,7 | – | – | – | – | – | – | – | – |
| 2008–2009 | IK Pantern | Ruotsi I | 39 |  |  |  |  |  |  | 2.16 | 92,0 | – | – | – | – | – | – | – | – |
| 2009–2010 | IK Pantern | Ruotsi I | 9 |  |  |  | 546 |  | 0 | 2.64 | 91,4 | – | – | – | – | – | – | – | – |
|  | Växjö Lakers | Allsvenskan | 23 |  |  |  | 1353 |  | 1 | 2.62 | 90,9 | – | – | – | – | – | – | – | – |
| 2010–2011 | Växjö Lakers | Allsvenskan | 31 |  |  |  | 1677 | 25 | 6 | 2.07 | 92,8 | – | – | – | – | – | – | – | – |
| 2011–2012 | Växjö Lakers | Elitserien | 17 |  |  |  | 935 | 36 | 1 | 2.18 | 92,7 | – | – | – | – | – | – | – | – |
| 2012–2013 | MODO Hockey | Elitserien | 8 | 0 | 6 | 0 | 390 | 22 | 0 | 3.39 | 86,8 | – | – | – | – | – | – | – | – |
|  | Leksands IF | Allsvenskan | 8 | 6 | 2 | 0 | 479 | 18 | 1 | 2.26 | 93,1 | – | – | – | – | – | – | – | – |
| 2013–2014 | Leksands IF | SHL | 46 | 27 | 19 | 0 | 2707 | 106 | 4 | 2.35 | 92,8 | 3 | 1 | 2 | 176 | 9 | 0 | 3.07 | 92,3 |
| 2014–2015 | Leksands IF | SHL | 44 | 15 | 27 | 0 | 2530 | 128 | 0 | 3.04 | 91,1 | – | – | – | – | – | – | – | – |
| 2015–2016 | Malmö Redhawks | SHL | 7 | 2 | 4 | 0 | 389 | 21 | 1 | 3.24 | 89,7 | – | – | – | – | – | – | – | – |
| 2016–2017 | Malmö Redhawks | SHL | 33 | 18 | 11 | 2 | 1879 | 49 | 9 | 1.62 | 94,5 | 9 | 5 | 4 | 565 | 25 | 0 | 2.65 | 90,2 |
| 2017–2018 | Malmö Redhawks | SHL | 36 | 19 | 13 | 0 | 2090 | 82 | 2 | 2.35 | 91,5 | 4 | 1 | 3 | 236 | 11 | 0 | 2.78 | 90,5 |
| 2018–2019 | Malmö Redhawks | SHL | 37 | 18 | 11 | 0 | 2119 | 76 | 1 | 2.15 | 92,4 | 4 | 1 | 3 | 236 | 14 | 0 | 3.56 | 86,5 |
| 2019–2020 | Malmö Redhawks | SHL | 37 | 16 | 17 | 0 | 2176 | 76 | 6 | 2.10 | 92,8 | – | – | – | – | – | – | – | – |
| 2020–2021 | Malmö Redhawks | SHL | 37 | 19 | 20 | 0 | 2366 | 94 | 2 | 2.38 | 92,0 | 2 | 0 | 2 | 124 | 7 | 0 | 3.38 | 87,3 |
| 2021–2022 | Malmö Redhawks | SHL | 21 | 7 | 14 | 0 | 1260 | 66 | 0 | 3.14 | 87,5 | – | – | – | – | – | – | – | – |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Oscar Alsenfelt**.
* Oscar Alsenfelt The Internet Hockey Databasessa (englanniksi)
* Oscar Alsenfelt *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Oscar Alsenfelt *Elite Prospects*. Everysport Media Group AB.  (englanniksi)
2. ↑  Pettersson, Robert: Växjö tvingas till målvaktsbyte *Hockeysverige.se*.  14.10.2009. NewsMe. Viitattu 1.1.2017. (ruotsiksi)
3. ↑  Statistics HockeyAllsvenskan 2010–2011 – Eurohockey.com (englanniksi)
4. 1 2  Oscar Alsenfeldt – Eurohockey.com (englanniksi)
5. ↑  Pettersson, Robert: Alsenfelt klar för Modo *Hockeysverige.se*.  26.3.2012. NewsMe. Viitattu 1.1.2017. (ruotsiksi)
6. ↑  Leksand lånar in Alsenfelt *hockeyallsvenskan.se*.  3.12.2012. Sports Editing Sweden AB. Viitattu 1.1.2017. (ruotsiksi)
7. ↑  Karlsson, Andreas: Alsenfelt på lån säsongen ut *SvenskaFans.com*.  25.1.2013. Everysport Media Group. Viitattu 1.1.2017. (ruotsiksi)
8. ↑  Lind, Thomas: Succémålvakten blir kvar i Leksand *dt.se*.  18.11.2013. MittMedia AB. Viitattu 1.1.2017. (ruotsiksi)
9. ↑  Rönnkvist, Ronnie: En Oscar för starkaste comeback: "Har gjort miljoner repetitioner" *Hockeysverige.se*.  16.11.2016. NewsMe. Viitattu 1.1.2017. (ruotsiksi)
10. ↑  SWE – DEN (5–2) (englanniksi)